ועדת הכספים, כנסת 21, פרוטוקול מספר 11, 2019-06-11 10:00

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אנחנו מתחילים בהארכת מועדים לפי חוק מימון מפלגות.

טמיר כהן: יש שתי הצעות לסדר, של יעקב מרגי ועודד פורר.

משה גפני: לא חייבים הצעות לסדר.

משה גפני: בבקשה, חבר הכנסת מרגי.

יעקב מרגי: מאחר ואנחנו עמוסי עבודה בקדנציה הזאת אז זה עוד כלי פרלמנטרי.

יעקב מרגי: אדוני היושב-ראש, ובמיוחד אתה – זה לא קלישאה והמחמאה מגיעה בדין – תמיד ידענו שאם גפני רוצה הוא עוצר את המדינה, ידענו.

יעקב מרגי: זה קרה בשולחן הזה לא פעם ולא פעמיים, וקרה לי גם בהיותי שר.

יעקב מרגי: נכון?

משה גפני: כן.

משה גפני: אני לא יכול לעצור את המדינה אבל אני יכול לעצור דברים, שזה גם הכוח של הוועדה, על נושאים שידעו על מה.

יעקב מרגי: הוראת השעה בנושא הטבות לישובים עומדת לפקוע.

יעקב מרגי: ההטבות האלה לא באו בגלל לחץ פוליטי כזה או אחר.

יעקב מרגי: הן נועדו לתקן, לתת תיקון מצב כלשהו.

יעקב מרגי: לא יכולים לתרץ הכול בבחירות, בכך שאין ועדות, אין ועדות, אין ועדות.

יעקב מרגי: כעובדה: כשרוצים מביאים לנו דברים אחרים.

יעקב מרגי: כפי שהאוצר יודע לבקש מאיתנו לאשר הוראות העברה מסעיף לסעיף, נשמיע קול של הוועדה שהוא יביא את זה לפני שמפזרים את הכנסת לפגרת בחירות.

יעקב מרגי: אבקש את תשומת לבך לנושא הזה.

יעקב מרגי: תודה.

משה גפני: אני רוצה להשיב על העניין הזה כי דיבר איתי עליו גם חבר הכנסת מיקי זוהר בטלפון והיו רבים אחרים שדיברו על העניין, מכיוון שזה באמת דבר שמציק.

יעקב מרגי: גילוי נאות: אני גר בישוב מעוטף עזה שנמצא בתוך ההסכם.

משה גפני: זה לא רלוונטי.

משה גפני: אתה גר במדינת ישראל והאינטרס שלך הוא האינטרס של כל הישובים האלה.

משה גפני: המציאות הזאת שבה עצרו את המדינה – לפי דעתי ליברמן עצר את המדינה אבל כל אחד יכול לראות מנקודת ראותו איך עצרו את המדינה – אחת ההשלכות הנוראות היא שהכול נעצר.

משה גפני: אני אומר לכם: הכול נעצר.

משה גפני: אספר לכם מה עומד פה על סדר היום.

משה גפני: המדינה נעצרה.

משה גפני: אחד הדברים הוא הדבר הזה.

משה גפני: אני רוצה להזכיר לחברים, בפעם הקודמת כאשר הסתיימה הקדנציה הקודמת, היה ויכוח עם היועץ המשפטי של משרד האוצר, ערכנו ישיבה כאן באמצע הלילה והארכנו בחוק את המועד של הטבות המס.

משה גפני: הטבות המס זה סיפור שאיננו קל.

משה גפני: גם אם לא היו בחירות, גם אם לא היה כלום היינו יושבים עכשיו ושוברים את הראש מה עושים עם זה.

משה גפני: יכול להיות שהיינו משנים את הקונספציה.

משה גפני: זה לא דבר שהוא מובן מאליו.

משה גפני: זה צריך להיות על פי קריטריונים, שלא בגלל שלמישהו יש אינטרס בישוב - - -

יעקב מרגי: אנחנו לא מבקשים לקבוע קריטריונים.

משה גפני: הבנתי.

משה גפני: מה שקרה הוא שפתאום יש עוד פעם בחירות ושוב הכול משותק.

משה גפני: שאלתי את היועצת המשפטית.

משה גפני: לכאורה סעיף 38 חל על זה.

משה גפני: אם סעיף 38 חל על זה אז הכול נדחה עד אחרי הבחירות.

משה גפני: לכן אנחנו נראה האם יש בעיה.

משה גפני: למשל בעכו, ששם באמת זה לא בסדר, אני מסכים לחלוטין עם זה.

משה גפני: אם סעיף 38 חל הכול נדחה עד אחרי הבחירות ואז נצטרך לשבור את הראש איך אנחנו קובעים הקריטריון בעניין הזה.

משה גפני: אם לא, אקיים על זה דיון.

יעקב מרגי: תודה.

יעקב מרגי: אני מודה לך ומודה ליועצת המשפטית.

משה גפני: עודד פורר, בבקשה.

עודד פורר: אני חייב גם להתייחס לדבריך במילה או שתיים בכל זאת.

עודד פורר: רק אזכיר מי הביא את ההצעה לחוק פיזור הכנסת ודחף אותה בכל כוחו.

עודד פורר: לכן האמירה כאילו זה ליברמן או מישהו אחר - - -

משה גפני: אני חושב שזה ליברמן.

משה גפני: זו זכותי.

משה גפני: אתה יכול להגיד ביבי, אתה יכול להגיד שאני.

עודד פורר: אנחנו לא ביקשנו לפזר את הכנסת.

משה גפני: בסדר, הייתם יכולים להתנהג נורמלי ולהגיע לפתרון.

עודד פורר: גם אתם.

עודד פורר: עכשיו לעניין עצמו, וזה גם בהמשך לעניין של הטבות המס:

עודד פורר: נוהגים פה קצת בציניות כשזורים חול בעיני האזרחים.

עודד פורר: אין בעניין הזה שום קשר לבחירות, לא להטבות המס וגם לא לצהרונים.

עודד פורר: הוא נגע בעניין הטבות המס, אני רוצה לגעת בעניין הצהרונים.

עודד פורר: על הטבות המס אני חושב שיש מקום לקיים דיון.

עודד פורר: אני אישית חושב שסעיף 38 חל.

משה גפני: אם הוא חל – אין בעיה.

משה גפני: אתה מדבר על הצהרונים.

עודד פורר: בואו נדבר על הצהרונים.

עודד פורר: שר האוצר הביא את תקציב 2018–2019 כשהוא ידע שהבחירות היו אמורות להיות בנובמבר 2019, ובהחלטת הממשלה שהובילו שר האוצר והממשלה הוא תקצב מראש את הצהרונים עד חודש ספטמבר כך שלא היה תקציב לספטמבר, אוקטובר ונובמבר בשנת 2019.

עודד פורר: אין לזה שום קשר לבחירות.

עודד פורר: ועכשיו אם כל כך רוצה שר האוצר וחושבים שנושא הצהרונים חשוב, ואני חושב שהוא חשוב והוא קריטי, בעיקר להורים שנושאים בנטל, שרוצים לצאת לעבוד – הם לא רוצים את הצהרונים האלה כי הם הולכים לים בספטמבר ואוקטובר אלא הם רוצים לצאת לעבודה.

עודד פורר: יתכבד משרד האוצר, כפי שהוא מביא לנו פה הרבה מאוד העברות תקציביות, ויביא עוד העברה תקציבית שתפתור את עניין הצהרונים עד דצמבר בגלל שהם לא פתרו אותו, בלי קשר לבחירות, כאשר הם העבירו את תקציב 2018–2019, וועדת הכספים תאשר את זה.

עודד פורר: אני יכול להגיד לך לגביי – אני לא יודע מה יעשו שאר החברים שלי מוועדת הכספים – אני מבחינתי לא הולך לאפשר העברות תקציביות ככל שמשרד האוצר לא יביא גם העברה תקציבית שתפתור את עניין הצהרונים, כאשר אני יודע גם שהתקציב שתוקצב לצהרונים נוצל רק ב-70% או 75%.

עודד פורר: הבעיה היא לא הכסף.

עודד פורר: יש כאן עניין עקרוני.

עודד פורר: הם לא יכולים להביא לנו פה העברות של מאות מיליוני שקלים ואילו את הצהרונים להשאיר בצד, כאילו לזרוק את זה בגלל הבחירות.

עודד פורר: זה לא קשור לבחירות אלא קשור לרשלנות, איך הם עשו את התוכנית הזו מלכתחילה.

עודד פורר: שיתקנו את הרשלנות הזאת עכשיו.

משה גפני: לגבי הטבות המס, עניתי.

משה גפני: אתה תכננת בשני דברים לתקוף את הממשלה – הצהרונים והטבות המס.

משה גפני: הטבות המס – אני עומד מאחורי העניין.

עודד פורר: לגבי הטבות המס אין בכוונתי לתקוף את הממשלה, אלא אני יכול להגיד לך: כל הכבוד, כי אתה לקחת ועשית את העבודה שהממשלה לא עשתה.

משה גפני: לגבי הצהרונים – אני לא זוכר, למען האמת יש לי קצת בעיה בגלל שאני לא זוכר אם באותו חודש הייתם בקואליציה או הייתם באופוזיציה.

עודד פורר: את תקציב 2018–2019 העברתם איתנו, ואז כאשר ישבתי בוועדה אגב הזהרתי ממה שהולך להיות.

מיקי לוי: אני רוצה להוסיף משהו: אני הזהרתי כאן בוועדה כל הזמן מהוראות שעה, כל הזמן.

משה גפני: אני מתכוון לדבר על העניין הזה גם עם ראש הממשלה וגם עם שר האוצר.

משה גפני: הצהרונים – זה בקונצנזוס, זה לא דבר שנתון במחלוקת.

מיקי לוי: זה לא עניין מפלגתי.

משה גפני: בדיוק, הוא לא נתון למפלגה כזאת או מפלגה אחרת.

יעקב מרגי: מיליארד ש"ח, 980 מיליון שקל.

אורית פרקש הכהן: יש שם אי-ניצול תקציבי.

אורית פרקש הכהן: הוא אמר שלא היה ניצול של כל התקציב.

משה גפני: צריך להיזהר בעניין הזה.

משה גפני: לא ניצלו – זה גם כן נושא שצריך לבדוק אותו היטב.

יעקב מרגי: זה עדיין לא אומר שייתנו.

משה גפני: הנושא הזה הוא בקונצנזוס.

משה גפני: כולם מעוניינים שהצהרונים יפעלו ושלא ייעצרו פתאום באמצע בגלל חוסר תקציב.

משה גפני: אדבר עם ראש הממשלה, אדבר עם שר האוצר.

יעקב מרגי: אני לא יודע אם בכלל התכוונו לתקצב את זה עוד שנה.

יעקב מרגי: מוביליי היה חד-פעמי.

משה גפני: נכון, אבל היה עוד.

משה גפני: אני רוצה להגיד לך שתדעי שידיי כבולות, זאת האמת.

משה גפני: בימים אחרים היה לי קל יותר.

משה גפני: עודד פורר היה מביא דבר כזה, או מרגי היה מביא דבר כזה – הייתי יודע את אשר לפניי.

אורית פרקש הכהן: אפשר להתנות את זה בהמשך ההעברות התקציביות.

משה גפני: בסדר, אבל זה לא המשך ההעברות.

משה גפני: מה הן ההעברות האלה?

משה גפני: אפשר לעצור את ההעברות האלה ושהמדינה תשותק.

משה גפני: חלק אעצור באמת, נראה עוד בדיוק מה.

שלמה קרעי: אדוני היושב-ראש, ראשית אני מצטרף גם לנושא של הטבות המס וגם לנושא של הצהרונים.

שלמה קרעי: אני חושב שזה דבר חשוב שאנחנו צריכים לפתור אותו.

שלמה קרעי: הוועדה הזאת תנהל כנראה את המדינה בתקופה הקרובה.

משה גפני: אני לא אוהב את זה.

משה גפני: אל תשמע למשפטים האלה.

משה גפני: המשפטים האלה פשוט לא נכונים.

משה גפני: ועדת הכספים לא מנהלת את המדינה.

משה גפני: ועדת הכספים יכולה לקחת נושאים ציבוריים שנמצאים בקונצנזוס - -

יעקב מרגי: קחו את זה בשתי ידיים.

יעקב מרגי: גפני הוא אדם צנוע.

משה גפני: - - ואנחנו מתנים אחד בשני, אבל זה דבר שהוא על השולחן, אתה יודע על מה מדובר.

משה גפני: למשל על צהרונים – אם היו ימים רגילים לא הייתי בא עכשיו לבקש אלא הייתי אומר למשרד האוצר: "אתה צריך להעביר עכשיו כסף לאגף הזה, קודם כול לצהרונים.

משה גפני: " היום אני לא יכול לעשות את זה.

שלמה קרעי: אפשר לנסות.

שלמה קרעי: ההצעה לסדר שלי היא בנושא, יש לי מסמך ביד מלפני שבועיים, שבעקבות הוראת בג"ץ משרד החינוך החליט להחיל את אופק חדש גם במוסדות החינוך המיוחד המוכרים שאינם רשמיים, בבתי הספר.

משה גפני: בבתי הספר.

משה גפני: לא בגנים.

שלמה קרעי: אחרי עוול של עשר שנים מאז תחילת הרפורמה סוף-סוף בג"ץ עשה את מה שצריך בנושא הזה ומשרד החינוך קיבל את זה על עצמו.

שלמה קרעי: אני חושב שזה שהגנים נשארו מחוץ לרפורמה הזאת זה הזוי, לא נכון ולא צודק ואנחנו צריכים להילחם שזה ייכנס עכשיו, כי אם לא עכשיו זה ייגרר עוד מספר שנים טובות.

קטי קטרין שטרית: זו ההצעה שהעליתי בשבוע שעבר.

שלמה קרעי: מצוין, אני מצטרף להצעה של קטי שטרית.

משה גפני: קטי שטרית העלתה את זה בישיבה הקודמת ואני הבטחתי לה שאנחנו נדבר על העניין.

משה גפני: אני גם לא מבין את ההבדל, למה בתי הספר כן ואילו הגנים לא.

שלמה קרעי: אין שום הבדל.

שלמה קרעי: זה פשוט בגלל שבג"ץ לא עסק בזה.

שלמה קרעי: בדיון הבא או בדיון שאחריו, כאשר משרד האוצר יבקש דברים, אני סבור שאנחנו צריכים לבקש ממנו לפתור את העניין הזה, להגיד איך פותרים את זה, וזה ייכנס כבר מתחילת שנת הלימודים הקרובה.

שלמה קרעי: קטי שטרית, ההבדל הוא שאין פה יד לאיים על משרד האוצר.

שלמה קרעי: אני מצרף את היד שלי.

עודד פורר: הם לא באים לוועדה.

קטי קטרין שטרית: אני באה באופן חיובי.

אורלי פרומן: אדוני היושב-ראש, בימים האחרונים שלחנו לך מכתב חתום על ידי מספר חברי כנסת, כולל חברי הכנסת מרגי ושטרית, בבקשה לערוך פה דיון בנושא פתיחת שנת הלימודים.

אורלי פרומן: הצהרונים זה אחד הנושאים המרכזיים, הוא גם מדובר.

משה גפני: ועדת החינוך צריכה לדון בזה.

יעקב מרגי: אין ועדות.

יעקב מרגי: אמרתי לך שאתה מנהל את העניינים.

אורית פרקש הכהן: זה הסיפור – אין ועדות.

אורית פרקש הכהן: לכן פירטתי שם מספר נושאים.

אורית פרקש הכהן: אחד הוא הצהרונים.

משה גפני: לא ראיתי.

משה גפני: מתי שלחת?

אורלי פרומן: אתמול.

אורלי פרומן: קיבלנו כבר אישור שזה התקבל.

אורלי פרומן: אחד הוא נושא הצהרונים.

אורלי פרומן: זאת החלטת ממשלה שמסתיימת בסוף אוגוסט.

אורלי פרומן: אני מזכירה: שנת לימודים תמיד חולשת על שתי שנות תקציב.

אורלי פרומן: זה לא לאשר עד דצמבר אלא לאשר לשנת לימודים, כי אחרת אתם לא יודעים מה זה עושה ברשויות המקומיות ובשטח.

אורלי פרומן: הנושא השני הוא כיתות הלימוד, 1,600 כיתות לימוד שלא קיבלו הרשאות, שלא מתוקצבות.

אורלי פרומן: אם לא מתחילים לבנות את הכיתות עכשיו פוגעים לא רק בפתיחת שנת הלימודים הזאת אלא גם בפתיחת שנת הלימודים הבאה.

אורלי פרומן: כיתות, גני ילדים, כל מה שמינהל הפיתוח של משרד החינוך צריך לאשר.

אורלי פרומן: יש תוכניות.

אורלי פרומן: יש תשלומי הורים, שזה אכן בדרך כלל בוועדת החינוך.

אורלי פרומן: יש ביטוח תלמידים.

אורלי פרומן: כל הנושאים האלה – אי אפשר לעכב את פתיחת שנת הלימודים.

אורלי פרומן: אלה נושאים כבדים.

אורלי פרומן: ביקשתי לקיים פה דיון עם כל הגורמים הנוגעים בדבר ולאפשר למשרד החינוך, למערכת החינוך לפתוח את שנת הלימודים.

אורלי פרומן: שלא נדבר על כך שאין שר חינוך עכשיו.

אורלי פרומן: כל שר חינוך שייכנס שאיננו מכיר את המשרד, סליחה, זה נטל על המשרד שיצטרכו להתחיל להסביר לו איך המשרד הזה עובד, המשרד הגדול והמורכב הזה.

אורלי פרומן: צריך לאפשר לאנשי המקצוע ולכל המערכת בשטח ולכל המורים והתלמידים לפתוח את שנת הלימודים כסדרה.

אורלי פרומן: כשאומרים ב-1 בספטמבר "שנת הלימודים נפתחה כסדרה" זה אחרי עבודה מרובה וקשה, הן של המטות והן של השטח.

אורלי פרומן: לכן אני מבקשת לקיים פה דיון עם הגורמים המקצועיים ולעשות הכול כדי לשחרר את החסמים שישנם היום.

משה גפני: קודם כול, תודה.

משה גפני: אגיד לך מה תהיה ההתלבטות שלי.

משה גפני: אנחנו לא אנשי מקצוע בנושאי חינוך, זה לא התפקיד שלנו.

משה גפני: הרי יש חלוקה בכנסת.

משה גפני: ועדת החינוך מתמצאת בתשלומי הורים.

משה גפני: אני מכיר כחבר כנסת אבל לא כוועדת כספים, שהמקצוע שלנו הוא משהו אחר.

משה גפני: אנחנו מקצוענים בדברים שאנחנו עוסקים בהם, טוב יותר או טוב פחות.

משה גפני: אנחנו לא עוסקים בנושא החינוך.

יעקב מרגי: אם זה החשש – נהיה לימינך, ניתן לך כתף חמה.

אורלי פרומן: על הצהרונים ניתן לפתור בהעברות.

משה גפני: רק דקה.

משה גפני: הקשבתי לך ברוב קשב.

משה גפני: אני רוצה רק שתדעו איפה אנחנו עומדים, עד כמה הבעיה גדולה, עד כמה הנושא הזה הוא נורא ואיום.

משה גפני: אנחנו נראים כמו מדינת עולם שלישי, פשוט לא להאמין.

משה גפני: תמונת המצב היא שבתוך כמה ימים יוצאת הכנסת לפגרת בחירות ואז כדי לקיים דיון כאן, לא חשוב על מה, אני לא מדבר על חינוך שהוא ממש לא ממין העניין, כדי לקיים דיון אני צריך הסכמה של ועדת ההסכמות, שבה נמצאים גם נציג האופוזיציה וגם נציג הקואליציה.

משה גפני: כדי לקיים את הדיון הזה וכדי להביא את זה לוועדת ההסכמות צריך לקבל אישור מן הלשכה המשפטית או מאלה שעוסקים בעניין הזה, שהעניין דחוף, כי הרי אנשים עוסקים בבחירות.

משה גפני: אקיים דיון על נושא כלשהו – אני עוד לא מדבר על חינוך, אני קודם כול מדבר על נושא – ויבוא מישהו מבין חברי הוועדה ויגיד: עם כל הכבוד, יש לי פריימריז עכשיו.

משה גפני: ומה אגיד לו? שהנושא חשוב וקריטי?

משה גפני: זה נכון, כל הנושאים האלה חשובים וקריטיים באמת.

משה גפני: יש דברים שבהם המדינה עומדת.

משה גפני: אבל אם יוצאים לפגרת בחירות הכוח שלי מוגבל.

משה גפני: אפילו אם מרגי יגיד שהוא יעמוד לצדי, שזה חשוב מאוד מבחינת נושא החינוך - - -

יעקב מרגי: אולי לא הבנת אותי.

יעקב מרגי: אני עכשיו רציני.

יעקב מרגי: אנחנו מכירים ומודעים לבעייתיות, יודעים שזה לא הסמכות של הוועדה הזאת.

יעקב מרגי: אבל אנחנו יושבים פה ועושים – סליחה על הביטוי המושאל – חסד עם הממשלה בעבודה שלה.

יעקב מרגי: עומדת לנו החובה – לא הזכות – כנבחרי הציבור, אנחנו רואים את הדברים נכוחה, לומר לך: אנא תרים את הפטיש, תאמר לחבר'ה: אתם רוצים את זה?

יעקב מרגי: אתם רוצים את זה?

יעקב מרגי: יש בעיות.

יעקב מרגי: שהוועדה המסדרת תחליט איזו ועדה תעסוק בזה, שתסמיך את ועדת הכספים או שתקים ועדה מיוחדת.

יעקב מרגי: אבל יש לך כלי היום.

יעקב מרגי: לנו אין אותו.

יעקב מרגי: למה פנינו היום?

יעקב מרגי: כי אנחנו לא רוצים להתפזר לפגרת בחירות בלי לטפל בבעיה כי אנחנו מודעים לקושי בפגרת הבחירות.

יעקב מרגי: אנחנו מבקשים לפעול בימים הללו שנותרו עד לפיזור הכנסת לפגרת בחירות כי הציבור נושא את עיניו אלינו.

משה גפני: נכון, והוא אומר שאנחנו לא נורמליים.

אורית פרקש הכהן: אני רוצה לדבר על נושא אחר שקשור לכל ההעברות והתוספות שאנחנו חווים.

אורית פרקש הכהן: זה קצת מתקשר אל מה שאמרתי בדיון הקודם ולמה שעודד ושלמה ומרגי ואורלי וכולם כאן אמרו לגבי נושא הצהרונים מבחינת סדרי עדיפויות.

אורית פרקש הכהן: בדיון הקודם ביקשתי שנעצור לרגע ונבין את התמונה הכוללת של הגירעון התקציבי לפני שאנחנו רצים במרוץ הזה, שהוא במהות שלו העברות ותוספות בסכום שעולה על 13 מיליארד שקלים.

אורית פרקש הכהן: אני רוצה להעלות לסדר עוד נושא שנמצא כאן ברשימה הארוכה והגדולה הזאת, והוא נושא תוספות למשרד התחבורה בסך של 1.3 מיליארד שקלים.

משה גפני: נגיע לזה.

אורית פרקש הכהן: אני רוצה לדבר על כך כבר כעת.

אורית פרקש הכהן: נדבר על זה היום?

משה גפני: אם לא נדבר על זה היום אז את יכולה להיות רגועה, אז לא נאשר.

משה גפני: אם נביא את זה וזה ילך בדרך לאישור – הבמה פתוחה לפניך לדבר על כל הנושא הזה ויהיו פה גם מי שיוכלו לענות לך.

משה גפני: עכשיו אין אף אחד.

אורית פרקש הכהן: אני לא יודעת אם זה יהיה היום או לא היום.

אורית פרקש הכהן: אדבר על זה בהרחבה.

אורית פרקש הכהן: חשוב לי מאוד שיהיו כאן אנשים שיענו.

משה גפני: תגידי משפט בעניין.

אורית פרקש הכהן: מדובר כאן על תוספת של 1.3 מיליארד שקלים בגין פרויקטים חשובים מאוד למדינה אבל שדוח מבקר המדינה בעצם הצביע על העובדה שהעלויות שלהם – מדובר כאן בתוספת דרמטית של כסף בגין פרויקטים שכמעט לגבי כל אחד ואחד מהם דוח מבקר המדינה האחרון דיבר על כך שהתקציבים הוכפלו ושולשו, מפרויקטים שהוערכו ב-500 מיליון שקלים ופתאום הם מתוקצבים ב-2 מיליארד שקלים וכהנה וכהנה, בסכומים גדולים מאוד.

קטי קטרין שטרית: את תמיד יודעת איך נכנסים לפרויקטים אך אף פעם לא יודעת איך יוצאים מהם.

קטי קטרין שטרית: האמיני לי, לא לוקחים את הכסף הזה לשום מקום.

קטי קטרין שטרית: פתאום מגלים כל מיני דברים.

אורית פרקש הכהן: הבקשה שלי היא שבדיון הזה נקבל מסמך מקדים, מה קרה עם ההתנפחויות של הכסף ואילו מנגנונים יוצרו ובוצעו כדי לוודא שתהיה לנו אחיזה תקציבית על מה שאנחנו מאשרים.

אורית פרקש הכהן: אנחנו לא בור ללא תחתית.

אורית פרקש הכהן: כשמדברים כאן עודד פורר ושלמה קרעי על הצהרונים, וזה בסכומים זהים, ואנחנו מעבירים 890 מיליון שקלים לקרן ניקיונות, כאשר בדיון הקודם לא נתנו לנו הסברים לפער המזומן הזה, אז אני לא יודעת באיזה מרוץ אנחנו נמצאים שאנחנו עושים את כל ההעברות האלה בלי לדעת מה קורה עם השימוש המזומן בכסף.

משה גפני: אני אוהב לענות על השאלות שלך מכיוון שהן שאלות חכמות, אבל צריך ללמוד את כל הסוגיה הזאת.

משה גפני: זה לא פשוט.

משה גפני: חלק גדול ממה שיהיה היום או ביום אחר כשנביא את ההעברות זה בכלל עודפים.

אורית פרקש הכהן: אבל בתחבורה זה תוספות.

משה גפני: אמרת שמדובר על כסף גדול.

משה גפני: צריך לדעת בדיוק מה זה.

משה גפני: גם בתחבורה כאשר יש העברה – אני לא חסיד של זה אבל נצטרך לשמוע לְמה מיועד הכסף וכשאת מחליטה שלא לאשר, שזאת אפשרות סבירה, את יודעת מה את מונעת, איזה פרויקט.

אורית פרקש הכהן: הפרויקטים חשובים אבל אנחנו צריכים לוודא – בכל שנה באים עם הכפלות ושילוש של הסכומים.

אורית פרקש הכהן: אנחנו רוצים לראות אילו מנגנונים יש במשרד התחבורה.

מיקי לוי: צריך להגיש שאילתה לשר התחבורה.

משה גפני: כשתהיה ההעברה כאן על סדר היום הבמה תהיה שלך ותשאלי את השאלות.

אורית פרקש הכהן: לא רק זה.

אורית פרקש הכהן: אני מבקשת שלדיון הם יביאו איתם הסברים.

קטי קטרין שטרית: אני קצת מכירה את התחום.

קטי קטרין שטרית: הייתי שלוש שנים וחצי ראש מטה.

אורית פרקש הכהן: גם אני מכירה את התחום.

קטי קטרין שטרית: אני מסבירה לך.

קטי קטרין שטרית: כדי להסביר לך העברות במשרד התחבורה, זה ייקח לנו יום שלם.

קטי קטרין שטרית: בואו נתחיל עם הדברים שאין עליהם מחלוקת כדי שכן אפשר יהיה להיות פרודוקטיביים, פחות לדבר וקצת לעשות, ונשאיר את התחבורה אולי לזמן קצת יותר מאוחר כדי שאפשר יהיה להסביר במפורט.

אורית פרקש הכהן: לכן אני מבקשת לדחות את זה.

קטי קטרין שטרית: בואו נדבר על הדברים שאין עליהם מחלוקת.

משה גפני: נדון לפי הסדר.

משה גפני: אולי זה יידחה בכל מקרה.

משה גפני: אני לא חושב שאספיק היום להעביר את כל ההעברות אבל יכול להיות, לפי הסדר.

משה גפני: אם זה יעלה את תראי מה יש שם.

משה גפני: את צודקת, קטי שטרית, צריך להיכנס לעניין.

קטי קטרין שטרית: גם אני חברת כנסת חדשה וגם אני רוצה להבין, אבל בואו נזרום קצת.

קטי קטרין שטרית: זה לא בית ספר כאן, להתחיל ללמוד עכשיו כל תהליך.

משה גפני: הארכת מועדים, לפי חוק מימון מפלגות, התשל"ג-1973.

משה גפני: את יכולה להסביר לנו?

משה גפני: רבותי, עכשיו זה לא הצעות לסדר.

משה גפני: עכשיו זה דיון של הוועדה שנצטרך גם להצביע בעקבותיו.

משה גפני: בבקשה.

חנה רותם: אני ממשרד מבקר המדינה.

חנה רותם: אני רוצה להדגיש שזה לא בקשת מבקר המדינה אלא בקשה של הסיעות.

משה גפני: אם תוכלי רק להציג את הבקשה.

חנה רותם: הייתה בקשה של סיעות הכנסת להגיש את הדוחות הכספיים שלהן באיחור בשל סמיכות כל מועדי הבחירות למיניהם והקושי שלהן להגיש ולערוך את הדוחות התקציביים.

חנה רותם: הבקשה הייתה להגיש באיחור את הדוח לשנת 2018.

משה גפני: למה הם ביקשו להגיש את הדוחות באיחור?

חנה רותם: הם טוענים שקשה להם לערוך את כל הדוחות האלה.

יעקב מרגי: הם עכשיו עוסקים בשלוש מערכות בחירות: ברשויות המקומיות, בכנסת ושוב בכנסת.

קריאה: ופריימריז.

יעקב מרגי: פריימריז לא קשור.

חנה רותם: פריימריז לא קשור.

חנה רותם: בפריימריז הגשתם את הדוחות והם אצלנו.

חנה רותם: זאת בקשתם.

חנה רותם: מבקר המדינה אמנם סבור שחבל שלא ניתן יהיה לעשות את הביקורת בזמן ותוצאות הביקורת לא יובאו לידיעת הציבור מוקדם ככל האפשר, אבל נוכח הנסיבות האלה הוא מסכים לבקשת הסיעות.

מיקי לוי: גברתי, אמרת כאן משהו חשוב מאוד, שמבקר המדינה סבור שצריך לעשות את הביקורת בזמן.

מיקי לוי: שמעתי נכון?

חנה רותם: נכון.

מיקי לוי: לא סתם אני שואל כי אחת האמירות היא שייגמרו פרויקטים ואחר כך נבקר.

מיקי לוי: אם יש טעות, לדוגמה, ברכישת קרונות רכבת, אחרי שירכשו יבדקו?

מיקי לוי: לכן מה שאמרת הוא חשוב מאוד.

חנה רותם: מה שאמרתי התייחס למועדים הקבועים בחוק בקשר לחוק מימון מפלגות.

חנה רותם: בואו לא נייחס לי דברים נוספים ואחרים.

משה גפני: חבר הכנסת מיקי לוי לוקח את הדברים שלך ברצינות, לא רק לגבי מועדי הגשת הדוחות אלא גם לגבי רכישת קרונות ופרויקטים אחרים.

מיקי לוי: לעשות ביקורות בזמן.

מיקי לוי: תעבירי למבקר החדש שאני מאחל לו הצלחה ומבקש שיעשה ביקורות בזמן ולא אחרי, כאשר אי אפשר להחזיר את הגלגל לאחור.

מיקי לוי: זה אמירה מסוכנת מאוד, ואני אומר אותה לפרוטוקול.

קריאה: הוא כבר דיבר קודם.

קריאה: מה, הוא יחזור בו פתאום?

מיכאל מלכיאלי: אלה אנשים ראויים שעומדים מאחורי המילה שלהם.

מיכאל מלכיאלי: הם למדו מאיתנו.

משה גפני: יש מי שמתנגד לבקשת ההארכה?

משה גפני: לא.

משה גפני: אז אם אפשר בבקשה להקריא את המועדים.

שגית אפיק: נגיד את מקור הסמכות של הוועדה.

שגית אפיק: סעיף 10(ו) לחוק מימון מפלגות קובע שוועדת הכספים של הכנסת רשאית, בהסכמת מבקר המדינה, להאריך את כל המועדים שקבועים בחוק מימון מפלגות.

שגית אפיק: נקרא עכשיו את ההחלטה עם הארכת המועדים לפי חלוקה של הדוחות.

שלומית ארליך: החלטה בדבר הארכת מועדים לפי חוק מימון מפלגות, התשל"ג–1973 "בהתאם לסעיף 10(ו) לחוק מימון מפלגות, התשל"ג–1973, ובהסכמת מבקר המדינה, מחליטה הוועדה הזמנית לענייני כספים של הכנסת כמפורט להלן: להאריך עד יום ה' בטבת התש"ף (31 בינואר 2020) את מועד מסירת החשבונות השוטפים לתקופה המתחילה ביום י"ד בטבת התשע"ח (1 בינואר 2018) והמסתיימת ביום כ"ג בטבת התשע"ט (31 בדצמבר 2018); להאריך עד יום כ"ג באייר התש"ף (17 במאי 2020) את מועד מסירת החשבונות לתקופת הבחירות לכנסת העשרים ואחת ולתקופת הבחירות לכנסת העשרים ושתיים, וכן את מועד מסירת החשבונות השוטפים לתקופה המתחילה ביום כ"ד בטבת התשע"ט (1 בינואר 2019) והמסתיימת ביום כ"ה בניסן התשע"ט (30 באפריל 2019), ולתקופה המתחילה ביום כ"ו בניסן התשע"ט (1 במאי 2019) והמסתיימת ביום א' בתשרי התש"ף (30 בספטמבר 2019); להאריך עד יום ט' בתמוז התש"ף (1 ביולי 2020) את מועד מסירת דוח מבקר המדינה לגבי תוצאות ביקורת החשבונות השוטפים לתקופה המתחילה ביום י"ד בטבת התשע"ח (1 בינואר 2018) והמסתיימת ביום כ"ג בטבת התשע"ט (31 בדצמבר 2018); להאריך עד יום ל' בתשרי התשפ"א (18 באוקטובר 2020) את מועד מסירת דוח מבקר המדינה לגבי תוצאות ביקורת החשבונות לתקופת הבחירות לכנסת העשרים ואחת ולתקופת הבחירות לכנסת העשרים ושתיים, וכן את מועד מסירת דוח מבקר המדינה לגבי תוצאות ביקורת החשבונות השוטפים לתקופה המתחילה ביום כ"ד בטבת התשע"ט (1 בינואר 2019) והמסתיימת ביום כ"ה בניסן התשע"ט (30 באפריל 2019), ולתקופה המתחילה ביום כ"ו בניסן התשע"ט (1 במאי 2019) והמסתיימת ביום א' בתשרי התש"ף (30 בספטמבר 2019).

שלומית ארליך: "

משה גפני: אני חושב שאדבר עם יושב-ראש הכנסת, כי זו תקופה ארוכה, שיהיו כמה ועדות שיצטרכו להקים.

יעקב מרגי: כל מיני ועדות מיוחדות.

משה גפני: למשל ועדה לצורך פתיחת שנת הלימודים.

משה גפני: מה, נעשה פה צחוק מן העניין?

עודד פורר: תהיה הסכמה של כל הסיעות.

משה גפני: אני אדבר איתו.

יעקב מרגי: פניתי אליו ופניתי ליועצת המשפטית.

יעקב מרגי: אין בינתיים תשובה.

משה גפני: בסדר, אני גם אדבר.

משה גפני: אגיד שחברים בוועדה ביקשו לקיים את הדיון הזה.

משה גפני: אני לא מוצא לנכון.

יעקב מרגי: אלא אם כן יבוא משרד האוצר ויאמר: אין צורך, אנחנו מכסים את כל העלויות, אין בעיה.

יעקב מרגי: אנחנו מעדיפים את החלופה הזו.

משה גפני: תעשה לי טובה, חכה קצת, אני אצא החוצה לראות אם המשיח הגיע ...

יעקב מרגי: בסך הכול השתתפות ההורים זה מיליארד וחצי שקל, צהרונים זה מיליארד שקל, ביטוח חיים – 400 מיליון שקל.

יעקב מרגי: קצת.

משה גפני: למה אתה עושה צחוק מן האוצר?

יעקב מרגי: אני?

משה גפני: גם אני אדבר איתו על זה.

משה גפני: אחרת הכול נופל עלינו.

משה גפני: אנחנו לא מוסמכים, לא יכולים.

משה גפני: לא סתם יש את החלוקה בין הוועדות.

משה גפני: נכון שכאן עובר הכסף.

משה גפני: אדבר איתו.

משה גפני: זה הערה נכונה בגלל שמתחילה שנת הלימודים.

משה גפני: מי ידון בזה?

משה גפני: אנחנו מתבקשים להאריך את המועדים לפי חוק מימון מפלגות, כפי שקראה היועצת המשפטית שלומית ארליך.

משה גפני: מי בעד אישור הארכת המועדים, בהסכמת מבקר המדינה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – ההצעה להאריך מועדים לפי חוק מימון מפלגות, התשל"ג-1973 נתקבלה.

משה גפני: הארכת המועדים אושרה.

שגית אפיק: יש תשובה ממשרד המשפטים על סעיף 38.

משה גפני: רגע, שנייה.

משה גפני: חנה רותם, אני מודה לך על זה ואני מבקש שתמסרי את תודתי למבקר המדינה הנוכחי, ואם יצטרכו אחר כך אז גם למבקר המדינה החדש.

משה גפני: אנחנו מודים על העבודה שאתם עושים.

משה גפני: תודה רבה.

משה גפני: הבקשה של המפלגות, בהסכמת המבקר, אושרה.

משה גפני: היועצת המשפטית לוועדה, לגבי סעיף 38.

שגית אפיק: לגבי הטבות המס – למעשה סעיף 38 לחוק-יסוד: הכנסת קובע שחוק שפקע בזמן שהכנסת יצאה לבחירות ימשיך לחול עד לאחר כינון ממשלה חדשה.

שגית אפיק: בפקיעה האחרונה שהתרחשה לפני שיצאנו לבחירות של הכנסת העשרים-ואחת הוועדה הזאת לא רצתה לקחת את הסיכון של בחינת הפרשנות של סעיף 38 על ידי משרד האוצר ומשרד המשפטים.

שגית אפיק: הפרשנות לסעיף 38 היא שלהם.

שגית אפיק: באותה עת דובר גם על פקיעה שהתרחשה בתחילת שנת הכספים.

שגית אפיק: הוועדה תיקנה שהוראת השעה תוארך עד חודש יולי, למרות שאם סעיף 38 היה חל יכול להיות שהתקופה הייתה אפילו ארוכה יותר, אבל הוועדה לא רצתה לקחת את הסיכון הזה.

יעקב מרגי: השאלה אם התיקון הזה לא פוגע בפרשנות.

שגית אפיק: מכיוון שהתיקון הזה פקע, פנינו בימים האחרונים גם לרשות המסים וגם למשרד המשפטים וביקשנו את הפרשנות שלהם.

שגית אפיק: הייעוץ המשפטי לוועדה סבר שסעיף 38 חל, בוודאי במקום שמדובר בפקיעה שנעשתה ממש לאחרונה.

שגית אפיק: עכשיו קיבלנו תשובה מהם.

שגית אפיק: הם ביקשו למסור שמבחינתם, משרד המשפטים מעדכן שסעיף 38 ככלל יחול, בשים לב ששאלת החוקתיות של הארכת הוראות המעבר טרם נבחנה על ידם.

שגית אפיק: זה בעצם קשור לשאלה הכללית, עד כמה אפשר להאריך את הוראות השעה.

שגית אפיק: אבל הם מקבלים את העמדה והם קובעים בעצמם שסעיף 38 חל.

שגית אפיק: לכן יש מענה עד לכנסת הבאה למעשה.

יעקב מרגי: אני מודה מאוד.

קריאה: כשמקבלים כזאת חוות דעת זה באמת מעיד על - - -

משה גפני: זה עדיין לא מעיד על המשיח.

שגית אפיק: תמסור להם שהודענו על כך לוועדה.

משה גפני: עולה מן ההודעה הזאת הדבר שהתלבטנו בו בשלהי הקדנציה הקודמת.

משה גפני: כל הטענות שהועלו, גם לגבי עכו וגם לגבי מקומות אחרים – ממשיכים אותם קריטריונים של הטבות המס כפי שהיו עד היום.

משה גפני: בכנסת הבאה, בעזרת השם, נצטרך להידרש לעניין הזה.

משה גפני: המלאכה לא תהיה קלה, יהיה קשה מאוד לקבוע קריטריונים חדשים.

משה גפני: אבל דיה לשמחה בשעתה מכיוון שבינתיים זה ממשיך.

משה גפני: אני מודה לך, חבר הכנסת מרגי שהעלית את העניין זה.

יעקב מרגי: תודה על מהירות התגובה ועל איכות הטיפול.

משה גפני: תודה רבה.

משה גפני: הישיבה נעולה.